Na temelju članka 33. Zakona o proračunu („Narodne novine“, broj 87/08., 136/12. i 15/15) te članka 19. Statuta Grada Buzeta („Službene novine Grada Buzeta“, broj 12/18. - pročišćeni tekst), Gradsko vijeće Grada Buzeta na 37. sjednici dana 11. ožujka 2021. godine donosi

1. **IZMJENE PROGRAMA**

**poticanja poduzetništva i poljoprivrede u 2021. godini**

Članak 1.

U Programu poticanja poduzetništva i poljoprivrede u 2021. godini (''Službene novine Grada Buzeta'' broj 14/20.), u poglavlju II. MJERE I POTICAJI U OSTVARIVANJU CILJEVA POTICAJA RAZVOJA PODUZETNIŠTVA U 2021. GODINI mijenja se točka (1) koja sada glasi:

*''1.* ***Nepovratne potpore za poduzetništvo:***

1. *sufinanciranje kamata na kredite prema Programu poduzetnik IŽ*
2. *potpore za poduzetništvo''*

Pod mjerom a) *sufinanciranje kamata na kredite prema Programu poduzetnik IŽ*, mijenja se iznos osiguranih sredstava, a obrazloženja sada glasi:

*''Grad Buzet, u suradnji sa svim gradovima u Istarskoj županiji, Istarskom Razvojnom Agencijom IDA d.o.o., Hrvatskom bankom za obnovu i razvitak i drugim poslovnim bankama, započeo je sa provođenjem kreditne linije „Poduzetnik Istarska županija 2020“ kroz dodjelu potpora male vrijednosti subvencioniranjem dijela kamate sa jednim postotnim poenom. Cilj Programa je uz dodjelu potpore male vrijednosti osigurati kredite za poduzetnike uz nižu kamatnu stopu. Korisnici kredita mogu biti mala i srednja trgovačka društva, aktivni obrti, zadruge i profitne ustanove. Krediti nisu namijenjeni djelatnosti poljoprivrede, šumarstva i ribarstva. Krediti su namijenjeni za nove investicije i trajna obrtna sredstva te kroz drugu mjeru, u suradnji sa HBOR-om, za poticanje poduzetništva mladih, žena i početnika. U tu svrhu Grad Buzet u 2021. godini osigurava 200.000,00 kuna.''*

Pod mjerom b) *potpore za poduzetništvo*, mijenja se obrazloženje koje sada glasi:

*''Grad Buzet nastavlja s mjerama poticanja poduzetništva te kroz nepovratne potpore osigurava 155.000,00 kuna u 2021. godini, i to za sljedeće mjere:*

1. *potpore poduzetnicima - početnicima koji prvi put otvaraju obrt ili trgovačko društvo,*
2. *potpore poduzetnicima za ulaganje u standarde kvalitete i certificiranje,*
3. *potpore poduzetnicima - inovatorima za uvođenje inovacije u proizvodnju,*
4. *potpore za novo zapošljavanje i samozapošljavanje,*
5. *subvencija troškova polaganja majstorskih ispita o stručnoj osposobljenosti i majstorskih ispita u obrtništvu,*
6. *sufinanciranje troškova prekvalifikacije i doškolovanja nezaposlenih osoba,*
7. *kapitalne potpore za povećanje konkurentnosti,*
8. *kapitalne potpore za projektnu dokumentaciju za gospodarske objekte,*
9. *potpore za sufinanciranje pojedinačnog nastupa poduzetnika na manifestacijama u vezi s poduzetništvom,*
10. *potpore za sufinanciranje troškova reklame i promidžbe subjekata koji obavljaju gospodarsku djelatnost na području zaštićene kulturno-povijesne cjeline i*
11. *potpore za sufinanciranje troškova nabave opreme i didaktičkog materijala fizičkim osobama koje djelatnost dadilja obavljaju kao obrtnici.''*

Članak 2.

U poglavlju IV. NAČIN REALIZACIJE mijenja se obrazloženje koje sada glasi:

*''Za provedbu ovog Programa osiguravaju se sredstva u Proračunu Grada Buzeta za 2021. godinu* ***u ukupnom iznosu od 583.000,00 kuna*** *za sljedeće namjene:*

* *subvencije poduzetnicima putem kreditne linije ''Poduzetnik IŽ 2020'' - 200.000,00 kuna*
* *potpore poduzetnicima - 155.000,00 kuna*
* *subvencije poljoprivrednicima - 65.000,00 kuna*
* *sufinanciranje Fonda za poljoprivredu i agroturizam Istre – 25.000,00 kuna*
* *sufinanciranje aktivnosti Udruženja obrtnika Buzet – 18.000,00 kuna*
* *komunalno opremanje poduzetničkih zona - 120.000,00 kuna.''*

Članak 3.

Ove izmjene Programa stupaju na snagu danom donošenja, a objavit će se u „Službenim novinama Grada Buzeta“.

KLASA: 021-05/21-01/3

URBROJ: 2106/01-01/01-21-20

Buzet, 11. ožujka 2021.

GRADSKO VIJEĆE GRADA BUZETA

PREDSJEDNIK

Dejan Jakac